SUSCO ทรุด Q3/58 ขาดกำไรพิเศษหนุน-ค่าใช้จ่ายพุ่ง กำไรลดกว่า 90%
SUSCO เผยกำไร Q3/58 ร่วง 93% หลังมีการบันทึกด้อยค่าน้ำมันคงเหลือ, ค่าใช้จ่ายพุ่ง ขาดบันทึกกำไรพิเศษหนุน
13 พ.ย. 2558

บริษัท ซัสโก้ จำกัด (มหาชน) หรือ SUSCO รายงาน ผลการดำเนินงานไตรมาส 3/58 สิ้นสุดวันที่ 30 ก.ย.58 (รวมบริษัทย่อย) มีกำไรสุทธิ 4.59 ล้านบาท หรือมีกำไรสุทธิ 0.01 บาทต่อหุ้น ลดลง 92.79% จากช่วงเดียวกันของปีก่อนที่มีกำไรสุทธิ 68.62 ล้านบาท หรือมีกำไรสุทธิ 0.06 บาทต่อหุ้น
อย่างไรก็ตาม งวด 9 เดือน มีกำไรสุทธิ 148.56 ล้านบาท หรือมีกำไรสุทธิ 0.14 บาทต่อหุ้นเพิ่มขึ้น 12.97% จากช่วงเดียวกันของปีก่อนที่มีกำไรสุทธิ 131.5 ล้านบาท หรือมีกำไรสุทธิ 0.12 บาทต่อหุ้น
 
โดยกำไรที่ลดลงในไตรมาสดังกล่าวเนื่องจาก บริษัทมีค่าเผื่อการด้อยค่าของน้ำมันคงเหลือและสินทรัพย์ที่ได้บันทึกไว้ในต้นทุนขายแล้วและค่าใช้จ่ายในการขายเพิ่มขึ้น แม้ค่าใช้จ่ายในการบริหาร และต้นทุนทางการเงินจะลดลง แต่ค่าใช้จ่ายที่เพิ่มขึ้นมีมากกว่าค่าใช้จ่ายที่ลดลง และในช่วงเวลาเดียวกันของปี 2557มีรายได้จากการปรับปรุงประมาณการหนี้สินเพื่อใช้ซ่อมบำรุงสถานีบริการที่ซื้อจากกลุ่มปิโตรนาสจำนวน 51.96 ล้านบาท ขณะที่ช่วงเวลาเดียวกันของปี 2558 ไม่มีรายการดังกล่าว